
Korábban sokáig foglalkoztatott Gian Lorenzo Bernini XIV. Lajosról 1665-ben készített, emblematikus szobra, melyről fiatalabb koromban plakettet is mintáztam. Bernini műve a barokk szobrászat egyik remeke, mely párizsi tartózkodása alatt készült, modellje személyesen az uralkodó volt. A nem túl nagy méretű, márványból faragott portrén, az egyszerűen és elegánsan megmunkált arc mellett, mely az akkor még fiatal királyt ábrázolja, mozgalmas paróka, drapéria, és nyakkendő látható. A szobor kompozíciójában olyan hangsúlyos elemek ezek, hogy annak, mintegy nem is az arc az igazi főszereplője, hanem inkább ezen kellékek, melyek a barokk reprezentáció elemeiként egyszerre hivatottak a felséges kifejezésére, és a barokk kor mozgó ideológiájának megjelenítésére. XIV. Lajos portréja kellékei nélkül szinte semmivé válik, a hatalom jelképeitől lecsupaszítva csak egy túlsúlyos ember arca lesz. A szobor olyan sokszor reprodukált, annyira emblematikus és olyan sok hivatkozás része, hogy szinte önálló jelképpé válik, emiatt alkalmasnak éreztem arra, hogy ezt a francia uralkodóról készült XVII századi büsztöt, a hatalom és a reprezentáció mintájának tekintsem. A hozzá kapcsolódó tartalmak miatt késztetést éreztem arra, hogy saját megfogalmazásomban kifejezzem vele az egyre gyakrabban érzett, korunkra jellemző visszásságokat. Hiszen ahogy a barokk kor hatalmi reprezentációja az uralkodói kellékeken múlt, úgy napjaink gondolkodásának a reprezentációja is kellékekből, pozíciót jelölő tárgyakból áll. Ahogy az átlagos ember portréja palástot és parókát kapva barokk uralkodóvá válhatott, úgy válik a spektákulum társadalmában az elvekkel felszerelt, és esetleg tudományos fokozatokkal is megtámogatott ember a felsőbbrendű tudás birtokosává.
Autopsziám abból áll, hogy amennyiben kétszeresére fújjuk Bernini szobrát és lekaparjuk a felszínt, hogy az alatta levő reprezentációs megfontolások jól látszanak, békákat találunk. Ha ezek már mind elmentek, egy csupasz kék váz marad, amin belül a puha hungarocell szobor van, mellyé Magyarország térképe is átváltozni kíván. Azt persze nem tudom megállapítani, hogy mennyire releváns a kritika, ezért inkább kísérletnek tartanám a folyamatot, melynek eredményeként XIV Lajos portréja dekonstrukció áldozatává vált.




